Cosatu verklaar amptelik oorlog teen Mboweni-begrotingCosatu se hoofkantoor in Johannesburg. (Foto: Twitter) Die vakverbond Cosatu het nou oorlog verklaar teen die regering se besluit om uitgawes aan staatsdienssalarisse te verminder. Nadat hulle drie dae lank in Johannesburg vergader het, het die Cosatu-leierskap die voorgestelde besparings in die begroting bestempel as ŉ hinderlaag en ŉ oorlogsverklaring. Cosatu het die bevindings dat die staatsdiens oorbeman en oorbetaal is, bestempel as ŉ poging om die land se bestuursprobleme op te los op die rug van die werkersklas. Die regering beplan om sy salarisrekening op medium termyn met meer as R160 miljard te besnoei. Waar die minister van finansies, Tito Mboweni, se begroting gegrond is op data en syfers, het Cosatu se antwoorde veral berus op retoriek en afleidings. So het Cosatu byvoorbeeld aangevoer die staatsdiens kan onmoontlik te groot wees as basiese dienste steeds nie gelewer word aan soveel Suid-Afrikaners nie. Na produktiwiteit en prestasiemeting het Cosatu nie verwys nie. Waarmee die vakbond wel gedreig het, is massa-aksie en straatoptogte as die besluit oor staatsdienssalarisse nie herroep word nie. Stakings en diensleweringsontwrigting kan dus verwag word. Tito Mboweni, minister van finansies, lewer sy begrotingsrede in die parlement. (Foto: Verskaf) Die ander slagveld om dop te hou, is die ANC se parlementêre koukus, waarin Cosatu en die SAKP sterk verteenwoordig is, en wie se steun benodig word vir die parlement se aanvaarding van die begroting. Tydens Donderdag se gesamentlike vergadering van die parlement se komitees oor finansies en begroting was ANC-LP’s egter doodstil oor die staatsdiensrekening – ŉ verdere aanduiding dat gereedgemaak word vir ŉ reusestryd. Die Suid-Afrikaanse Vakbondfederasie (Saftu) het ook vroeër gesê die aankondiging dat die salarisrekening besnoei gaan word, is ŉ oorlogsverklaring. Mboweni het tydens sy begrotingsrede uitgewys dat staatsdienswerkers se salarisse en byvoordele die afgelope 15 jaar omvattend verhoog is, en dat die getal staatsdienswerkers van 2006 tot 2011 met 190 000 gestyg het, hoewel dit sedertdien afgeplat het.